വാളും പരിചയുമായി ചാനല് ഓഫീസിലെത്തി ആക്രമണം, ലക്ഷ്യം മാനേജിംഗ് ഡയറക്ടര്, അക്രമി വന്നത് ഗുജറാത്തില് നിന്ന് ചെന്നൈ: തമിഴ്നാട്ടിലെ ഉപഗ്രഹ ചാനലായ സത്യം ടി വിയുടെ ഓഫീസ് അജ്ഞാതന് തകര്ത്തു. വാളും പരിചയുമായി വന്ന അക്രമി ചാനല് തല്ലിതകര്ക്കുന്നത് സി സി ടി വി ദൃശ്യങ്ങളില് വ്യക്തമാണ്. ചാനലിന്റെ പാര്ക്കിംഗ് സ്ഥലം വഴി ഉള്ളില് കടന്ന അക്രമി ഒരു ഗിറ്റാര് ബാഗിലാണ് വാളും പരിചയും അടങ്ങിയ ആയുധങ്ങള് സൂക്ഷിച്ചിരുന്നത്. അക്രമിയുടെ ലക്ഷ്യം താനായിരുന്നുവെന്ന് ചാനലിന്റെ മാനേജിംഗ് ഡയറക്ട്ര് ഐസക്ക് ലിവിംഗ്സ്റ്റണ് മാദ്ധ്യമങ്ങളോട് പറഞ്ഞു. അക്രമം നടത്തുന്നതിനിടയില് അക്രമി തന്നെ അന്വേഷിക്കുന്നുണ്ടായിരുന്നെന്നും ലിവിംഗ്സ്റ്റണ് പറഞ്ഞു. അക്രമിയുടെ ഉദ്ദേശം എന്തെന്ന് വ്യക്തമല്ല. തങ്ങള് അടുത്തിടെ പ്രകോപനപരമായ വാര്ത്തകള് ഒന്നും ചാനലില് പ്രക്ഷേപണം ചെയ്തിട്ടില്ലെന്ന് ലിവിംഗ്സ്റ്റണ് വ്യക്തമാക്കി. അക്രമിയെ പൊലീസ് ചോദ്യം ചെയ്തു വരികയാണ്. അക്രമിയുടെ പേര് രാജേഷ് കുമാറെന്നാണെന്നും ഇയാള് തമിഴ്നാട് കോയമ്ബത്തൂര് സ്വദേശിയാണെന്നും പൊലീസ് അറിയിച്ചു. എന്നാല് ആള് വര്ഷങ്ങളായി ഗുജറാത്തിലാണ് താമസം. ഈ അക്രമം നടത്തുന്നതിനു വേണ്ടി മാത്രം ഇദ്ദേഹം ഗുജറാത്തില് നിന്ന് കിലോമീറ്ററുകളോളം ഒറ്റയ്ക്ക് കാറോടിച്ച് ചെന്നൈയില് എത്തിയതാണെന്ന് പൊലീസ് അറിയിച്ചു.